b'\n_START_ARTICLE_\nMigdol\xc5\xb3 pienas\n_START_PARAGRAPH_\nMigdol\xc5\xb3 pienas\xc2\xa0\xe2\x80\x93 g\xc4\x97rimas, gaminamas i\xc5\xa1 vandenyje sumalt\xc5\xb3 migdol\xc5\xb3. Naudojamas kaip pieno pakaitalas, populiarus vegani\xc5\xa1koje arba pienui alergi\xc5\xa1k\xc5\xb3 \xc5\xbemoni\xc5\xb3 mityboje. Nuo seno vartojamas Artimuosiuose Rytuose ir Vakar\xc5\xb3 Europoje.\n_START_SECTION_\nIstorija\n_START_PARAGRAPH_\nMigdol\xc5\xb3 pieno naudojimas valgi\xc5\xb3 gamyboje buvo pla\xc4\x8diai paplit\xc4\x99s viduram\xc5\xbei\xc5\xb3 Europoje, ypa\xc4\x8d Anglijoje. Jis minimas recept\xc5\xb3 knygose jau nuo XIV a. kaip sud\xc4\x97tin\xc4\x97 tiek m\xc4\x97si\xc5\xa1k\xc5\xb3, tiek vegetari\xc5\xa1k\xc5\xb3 patiekal\xc5\xb3, taip pat ir desert\xc5\xb3 dalis. Migdol\xc5\xb3 pienas buvo vienas i\xc5\xa1 pagrindini\xc5\xb3 pieno pakaital\xc5\xb3 gav\xc4\x97nios laikotarpiu, kada ribojami gyv\xc5\xabniniai maisto produktai.\n_START_SECTION_\nGamyba\n_START_PARAGRAPH_\nMigdol\xc5\xb3 pien\xc4\x85 galima pasidaryti namuose, smulkiai sumalus brinkintus migdolus plaktuvu su vandeniu, nuko\xc5\xa1us tir\xc5\xa1\xc4\x8dius ir prid\xc4\x97jus pagal skon\xc4\xaf cukraus, druskos. Jis taip pat gaminamas pramoniniu b\xc5\xabdu, parduodamas \xc4\xafvairiose pakuot\xc4\x97se, b\xc5\xabna tiek nat\xc5\xabralaus, tiek ir vanilinio, \xc5\xa1okoladinio ar kitokio skonio.'